ན་པད་འདབ་ཀྱི། །དབྱིབས་ཅན་རི་མོས་རྣམ་པར་མཛེས། །རྟ་བབས་སྣམ་བུ་འོག་རིམ་བཞིན། །གསེར་སྣམ་སེར་ལ་ཤར་བུ་སྔོ། །རིན་ཆེན་དམར་ལ་མངའ་ཡབ་དཀར། །དེ་སྟེང་པདྨ་སྣ་ཚོགས་མདོག །འཁོར་ལོ་སེར་པོ་གཡས་གཡོན་ཏུ། །རི་དྭགས་ཕོ་མོ་བཅས་པའོ། །གླང་རྒྱབ་ནང་དང་རྡོ་རྗེའི་རྭ། །རྟ་བབས་ཀ་བ་ཕྱོགས་ཀྱི་མདོག །མུན་པ་ནག་ལ་རྒྱན་མཛེས་ཚོན། །བར་ཁྱམས་ལྗང་གུ་པ་ཏྲ་རིས། །རྟ་བབས་གཡས་གཡོན་བུམ་བཟང་ལས། །འཐོན་པའི་ཤིང་ལ་རྒྱལ་སྲིད་བདུན། །ཡང་ན་པདྨ་མདོག་ལྔ་དང་། །སེར་སོགས་རྒྱལ་མཚན་བརྒྱད་སྤེལ་བྱ། །དུར་ཁྲོད་ས་གཞི་ལྗང་གུ་ལ། །ཆུ་ཡིས་བཅད་པའི་ལིང་ཚེ་བརྒྱད། །ཤིང་ཆེན་བརྒྱད་དྲུང་ཕྱོགས་སྐྱོང་ནི། །ཤར་དུ་བརྒྱ་བྱིན་སེར་པོ་ཡིས། །རྡོ་རྗེ་བསྣམས་ཤིང་གླང་ཆེན་ཞོན། །ལྷོ་རུ་གཤིན་རྗེ་དུད་པའི་མདོག །བེ་ཅོན་འཛིན་ཅིང་མ་ཧེ་ཞོན། །ནུབ་ཏུ་ཆུ་ལྷ་དཀར་པོ་ནི། །སྦྲུལ་ཞགས་འཛིན་ཅིང་ཆུ་སྲིན་ཞོན། །བྱང་དུ་གནོད་སྦྱིན་གསེར་མདོག་ཅན། །དབྱུག་པ་ཐོགས་ནས་རྟ་མཆོག་ཞོན། །བྱང་ཤར་འབྱུང་པོ་ཁ་དོག་དཀར། །རྩེ་གསུམ་འཛིན་ཅིང་ཁྱུ་མཆོག་ཞོན། །ཤར་ལྷོར་མེ་ལྷ་དམར་སེར་ཕྱག །བགྲང་ཕྲེང་རིལ་པ་ར་སྐྱེས་ཞོན། །ལྷོ་ནུབ་སྲིན་པོ་སྔོ་ནག་སྟེ། །རལ་གྲི་ཕྱར་ནས་རོ་ལངས་ཞོན། །ནུབ་བྱང་རླུང་ལྷ་ལྗང་ནག་ནི། །བ་དན་འཛིན་ཅིང་ཤ་བ་ཞོན། །མེ་ལྷ་མ་གཏོགས་གཡོན་པ་རྣམས། །ཐོད་པ་བསྣམས་ཏེ་ཡུམ་ལ་འཁྱུད། །ཤིང་ལོའི་གསེབ་ནས་ལུས་འཐོན་ཅིང་། །ཕྱོགས་སྐྱོང་བཞོན་པའི་གདོང་ཅན་གྱི། །ཞིང་སྐྱོང་བརྒྱད་ནི་གྲི་ཐོད་འཛིན། །ཤར་དཀར་ལྷོ་སྔོ་ནུབ་དམར་པོ། །བྱང་སེར་བྱང་ཤར་སོགས་རིམ་བཞིན། །སྔོ་སྐྱ་དམར་སྔོ་ལྗང་གུའོ། །ཆུ་བརྒྱད་དབུས་གནས་ཀླུ་ཆེན་བརྒྱད། །ཡུམ་བཅས་སྦྲུལ་མཇུག་ཐལ་སྦྱར་ཅན། །ཤར་དང་དབང་ལྡན་ནས་རིམ་བཞིན། །སེར་དཀར་དམར་ནག་སེར་སྔོ་དཀར། །ཁྲ་བོ་དག་གོ་སྤྲིན་ཆེན་བརྒྱད། །སེར་སེར་དཀར་སྔོ་དམར་སྔོ་སེར། །དཀར་པོ་རྣམས་སོ་རི་བོ་བརྒྱད། །སྣ་ཚོགས་དཀར་གཉིས་ལྗང་གུ་ཕྱོགས། །ནག་པོ་སེར་གཉིས་སྔོན་པོ་མཚམས། །སོ་སོར་མེ་ཆེན་འབར་བ་བརྒྱད། །རི་རྩེར་མཆོད་རྟེན་བརྒྱད་པོ་ཡང་། །ལྷོ་ནག་ཤར་ལྷོ་དམར་ལྷོ་ནུབ། །ལྗང་གུ་གཞན་རྣམས་དཀར་པོའོ། །ལོགས་ཀྱི་ཕུག་པར་གྲུབ་ཆེན་བརྒྱད། །ཨིནྡྲ་བོ་དྷི་བཙུན་མོ་ཤར། །ཀུ་ཀུ་རི་པ་ཁྱི་བཅས་བྱང་། །པདྨ་བཛྲ་ཡུགས་ས་ནུབ། །ཀླུ་སྒྲུབ་སྙིང་པོ་དགེ་སློང་ལྷོ། །ཌོམྦི་སྟག་གཞོན་ཤར་ལྷོ་སྟེ། །ལཱུ་ཧི་ཉ་གསོལ་ལྷོ་ནུབ་མཚམས། །ནུབ་བྱང་དྲིལ་བུ་པ་ཡུམ་བཅས། །བྱང་ཤར་མདའ་བསྣུན་མདའ་གཞུ་འཛིན། །དུར་ཁྲོད་བཀོད་པ་འཇིགས་རུང་གྲི། །རྡོ་རྭ་གཞི་དཀར་ཕྲེང་བ་ནག །མེ་རི་ཁ་དོག་སྣ་ཚོགས་སྤེལ། །མ་བརྗོད་སྤྱི་ལྟར་ཤེས་པར་བྱ། །དེ་ནས་ལྷ་མཚན་དགོད་པ་ནི། །པདྨའི་དབུས་སུ་ཐོད་པ་དང་། །སྣ་ཚོགས་རྡོ་རྗེས་མཚན་པ་བྲི། །པད་འདབ་ཤར་ནས་གཡས་སྐོར་དུ། །གྲི་གུག་ཅང་ཏེའུ་རུས་སྦལ་སྦྲུལ། །ནག་དམར་སེར་དང་ལྗང་གུའི་མདོག །བྱང་ཤར་ནས་བརྩམས་སེང་གེ་དང་། །དགེ་སློང་འཁོར་ལོ་རྡོ་རྗེ་རྣམས། །སྔོ་དཀར་སེར་པོ་སྣ་ཚོགས་མདོག །འདོད་སྣམ་ཤར་ནས་རིམ་པ་བཞིན། །པི་ཝང་མ་སེར་གླིང་བུ་དམར། །རྔ་ཟླུམ་མ་ནག་རྔ་ཆེན་དཀར། །བཞད་མ་སེར་ལ་སྒེག་མོ་དམར། །གླུ་མ་དམར་སེར་གར་ཁྲ་བོ། །མེ་ཏོག་མ་དཀར་སྤོས་མ་ནག །མར་མེ་མ་དམར་དྲི་མ་སེར། །གཟུགས་དཀར་རོ་དམར་རེག་མ་ལྗང་། །ཆོས་འབྱུང་མ་དཀར་དེ་དག་རྣམས། །གཟུགས་སམ་ཕྱག་མཚན་ཐིག་ལེ་དགོད། །དེ་ལྟར་ཚོན་བཀྱེ་གྲུབ་མ་ཐག་ཏུ་རྡུལ་ཚོན་ལྷག་མ་ལ་མཆོད་ཅིང་གཤེགས་པ་ཐིག་གི་སྐབས་ཀྱིས་འགྲེའོ། །དེ་ནས་བུམ་པ་རྣམས་སྤོས་དང་རོལ་མོས་སྣ་དྲངས་དཀྱིལ་འཁོར་ལ་ལན་གསུམ་བསྐོར་ཏེ་རྣམ་རྒྱལ་ཤར་དུ། གཞན་རྣམས་ཕྱོགས་མཚམས། ལས་བུམ་བྱང་ཤར་དུ་དགོད། བླ་བྲེ་འཕན་གདུགས་ལྡ་ལྡི་རྒྱལ་མཚན་བརྒྱད་ལ་སོགས་པས་བརྒྱན། སྐུ་བརྙན་རིས་སུ་བྲེས་པའམ་འབུར་དུ་གཏོད་པའང་བཞུགས་སུ་གསོལ། སྲུང་བའི་ཡན་ལག་ཏུ་མདའ་བོ་ཆེ་བཞི་དར་ཁ་དོག་བཞི་བཏགས་པ་དང་། རལ་གྲི་བཞི་དང་། མེ་ལོང་བཞི་ལ་སོགས་པ་ཟུར་བཞིར་བཙུགས་ལ་ཚོན་སྐུད་ཀྱི་དྲྭ་བས་སྤེལ། ཉེར་སྤྱོད་ལྔ་པོ་རེ་རེ་ལའང་རབ་བརྒྱ་རྩ། ཐ་ན་མི་ཉུང་བས་བསྐོར། རས་བྲིས་ལྟར་ན་སྟ་གོན་གྱི་མཆོད་རྫས་དམན་པ་བསྡུས་པའི་ཤུལ་དུ་རས་བྲིས་ཤར་རམ་རང་ལ་ཞལ་ཕྱོགས་པར་དགྲམ། མཆོད་གཏོར་སོགས་འདྲ། མཆོག་དབང་གསུམ་པོའི་བཅའ་གཞི་རྒྱས་པའམ། བསྡུ་ན་དཀྱིལ་འཁོར་ལྷོ་དང་ནུབ་ཏུ་ཐོད་ཆང་རིག་ཙཀ་སོགས་འདུ་བྱའོ། །ཚོགས་ཀྱི་ཡོ་བྱད་བཟའ་བཅའ་བཏུང་བའི་རིགས་གྱུར་ཅི་འབྱོར་དང་། འབྱུང་པོ་སྤྱི་དང་ཆོས་སྐྱོང་གི་གཏོར་མ། ཁྱད་པར་དུ་དཔལ་ནཱ་རོ་པ་ཡབ་སྲས་ཀྱི་ཐུན་མོང་མ་ཡིན་པའི་ཆོས་སྐྱོང་དུད་པའི་སོལ་བ་མའི་གཏོར་མ་ཆེ་ཞིང་ལེགས་པ་བཤམ། བསང་ཆུ་ལ་ལས་བུམ་གྱི་ཆུ་ཅུང་ཟད་རེ་བསྲེའོ། །གཉིས་པ་ནི། སྒྲུབ་པ་པོ་རྣམས་ཁྲུས་བྱས་ཤིང་། དྲི་བཟང་པོས་བྱུགས་པ་དང་། རུས་པའི་རྒྱན་ཆ་ལྔས་བརྒྱན་ཏེ། དཀྱིལ་འཁོར་གྱི་ཤར་ཕྱོགས་སུ་སྟན་ནང་ཚངས་ཅན་ལ་རྡོ་རྗེ་སྐྱིལ་ཀྲུང་གིས་འདུག་ནས་བདུད་རྩིའི་རིལ་བུ་ཁར་བཅུག་པའམ་ནང་མཆོད་བྱིན་གྱིས་༼༣་༠༦༽བརླབས་ལ་ལྕེར་བཞག་ཅིང་། གཏོར་མ་སྦྱིན་པ་ནས་རྡོར་སེམས་བསྒོམ་བཟླས་ཡན་ཆད་གྲུབ་པ་དང་། རྡུལ་ཚོན་གྱི་དཀྱིལ་འཁོར་བསང་སྦྱང་། ཨོཾ་ཨཱཿཧཱུྃ། བརྗོད་ཅིང་ནང་མཆོད་དཀྱིལ་འཁོར་ལ་འཐོར་ལ། ཕྱག་ཉིན་ཕྱི་མ་རྣམས་ལ། ལྷ་ཚོགས་འོད་དུ་ཞུ་བའི་ཞེས་སྦྱར། མཆན། མཚན་རྣམས་བདུད་རྩིའི་ཐིག་ལེར་གྱུར། རྡུལ་ཚོན་གྱི་དཀྱིལ་འཁོར་ཐབས་ཤེས་རབ་ཀྱི་ངང་ལས་ལྷ་དགུ་གཞལ་ཡས་ཁང་དང་བཅས་པར་གསལ་བ་ནི། ཨེ་ལས་ཆོས་ཀྱི་འབྱུང་གནས་དཀར་པོ་གྲུ་གསུམ་པ་༼༡༢་༢༽ནས། ཕྱོགས་ཀྱི་མདོག་ཅན་གྱི་ལྟེ་བར། བྷྲཱུྃ་ལས་བྱུང་བའི་རིན་པོ་ཆེ་སྣ་ཚོགས་ལས་གྲུབ་པའི་ཁང་པ་བརྩེགས་པ་ནས། ༼༡༢་༥༽ཉི་མའི་གདན་དང་བཅས་པ། སྔགས་ཀྱིས་རྒྱས་གདབ། དབུས་ཀྱི་གདན་ལ་ཐོད་པ་དང་སྣ་ཚོགས་རྡོ་རྗེ་ཐིག་ལེའི་རྣམ་པར་གནས་པ་དེ་ཡོངས་སུ་གྱུར་པ་ལས། བཅོམ་ལྡན་འདས་དགྱེས་པ་རྡོ་རྗེ་སྐུ་མདོག་ནག་པོ་ནས། ༼༡༣་༠༣༽ གཡས་བསྐུམས་པས་འཁྱུད་པའི་བར་གྱིས་གཙོ་བོ་ཡབ་ཡུམ་དང་། འདབ་མ་བརྒྱད་ལ་སོ་སོའི་ཕྱག་མཚན་ཐིག་ལེའི་རྣམ་པར་གནས་པ་དེ་ཡོངས་སུ་གྱུར་པ་ལས། ཤར་དུ་གཽ་རཱི་ནག་མོ་གཡས་གྲི་གུག་གཡོན་ཉ་རོ་ཧི་ཏ་བསྣམས་པ། ལྷོར་ཙཽ་རཱི་དམར་མོ་གཡས་ཅང་ཏེའུ་གཡོན་ཕག་པ༴ ནུབ་ཏུ་བཻ་ཏཱ་ལཱི་སེར་མོ་གཡས་རུས་སྦལ་གཡོན་ཐོད་པ༴ བྱང་དུ་གྷ་སྨ་རཱི་ལྗང་གུ་གཡས་སྦྲུལ་གཡོན་ཐོད་པ་བསྣམས་པ་བྱང་ཤར་དུ་པུཀྐ་སཱི་སྔོན་མོ་གཡས་སེང་གེ་གཡོན་དགྲ་སྟྭ༴ ཤར་ལྷོར་ཤ་བ་རཱི་དཀར་མོ་གཡས་དགེ་སློང་གཡོན་གསིལ་བྱེད༴ ལྷོ་ནུབ་ཏུ་ཙཎྜ་ལཱི་སྔོན་མོ་གཡས་འཁོར་ལོ་གཡོན་ཐོང་གཤོལ༴ ནུབ་བྱང་དུ་ཌོམྦི་ནཱི་སྣ་ཚོགས་པའི་མདོག་ཅན། གཡས་རྡོ་རྗེ། གཡོན་སྡིགས་མཛུབ་མཛད་པ། ལྷ་མོ་ཐམས་ཅད་ནས། ༼༡༥་༠༣༽གནས་པའོ་ཞེས་པའི་བར་དང་། སྐྱེ་མཆེད་ཀྱི་ལྷ་རྡོ་རྗེ་གསུམ་དང་བཅས་པ་བསྒོམས་ལ་རྒྱས་གདབ། སྟ་གོན་གྱི་ལྷ་ནམ་མཁར་བཞུགས་པ་རྣམས་སྤྱན་དྲངས་ཏེ་ཐིམ། གཽ་རཱི་ཛཿ ༼༡༧་༥༽ སོགས་བརྗོད་པས། རྡུལ་ཚོན་གྱི་དཀྱིལ་འཁོར་དང་རོ་གཅིག་ཏུ་གྱུར། ཅེས་མདུན་བསྐྱེད་བསྒྲུབ། དེ་ནས་ཡེ་ཤེས་ཀྱི་དཀྱིལ་འཁོར་གཞུག་པའི་དོན་ཏུ་བདག་བསྐྱེད་བསྒོམ་པ་ནི། བླ་མ་དག་པའི་གསོལ་འདེབས་བླ་མ་མཉམ་མེད་ཅེས་སོགས་ནས་བརྩམས། མངོན་རྟོགས་ཡོངས་རྫོགས། བཟླས་པ་དང་དག་པ་བརྗོད་པ་ལ་ཐུག་གི་བར་གཏང་། ཐུགས་ཀའི་ས་བོན་གྱི་འོད་ཀྱིས་རྟེན་གཞལ་ཡས་ཁང་འཁོར་གྱི་ལྷ་མོ་བརྒྱད་ལ་བསྡུ། དེ་རྣམས་ཀྱང་གཙོ་བོའི་ཞལ་བརྒྱད་ལ་ཐིམ་སྟེ། རང་ཉིད་གཙོ་བོ་ཡབ་ཡུམ་དུ་གསལ་བ་སྙོམས་པར་ཞུགས་པའི་སིད་ཀྱི་སྒྲས་ཡེ་ཤེས་ཀྱི་དཀྱིལ་འཁོར་སྤྱན་དྲངས་པ་རྣམས་བདག་ཉིད་ཀྱི་ཞལ་དུ་ཞུགས། རྡོ་རྗེའི་ལམ་ནས་ལྷ་མོའི་པདྨར་བབས་པ། སླར་ཡང་ནམ་མཁར་ཐོན་ཏེ་གནས་པར་གྱུར། སྒྲུབ་ཐབས་ལྟར་བགེགས་༼༡༦་༠༥༽བསྐྲད་བྱིན་རླབས་མཆོད་པ་ནས་ཨ་བྷི་ཥེ་ཀའི་སྔགས་ཀྱིས་རྒྱས་གདབ་པའི་བར་གྱིས་མདུན་བསྐྱེད་ལ་ཡེ་ཤེས་པ་བསྟིམ་དབང་བསྐུར་རྒྱས་གདབ་གྲུབ་ནས་བདུད་རྩི་འབུལ་མྱང་ཡན་གྱིས་རྒྱས་གདབ་པའང་བྱའོ། །གསུམ་པ་མདུན་བསྐྱེད་ལ་མཆོད་བསྟོད་རྒྱས་པར་བྱ་སྟེ། དེ་ལ་བཞི། ཕྱི་ནང་གསང་མཆོད་བསྟོད་པའོ། །དང་པོ་ལའང་ལྔ། ཆུ་གསུམ་ཉེར་སྤྱོད་རོལ་མོར་བཅས་པ། འདོད་ཡོན་ལྔ། རྒྱལ་སྲིད་བདུན། སྒེག་སོགས་བརྒྱད། ཕྱག་རྒྱ་ཉི་ཤུའི་མཆོད་པའོ། །དང་པོ་ནི། བསང་སྦྱང་། མཆོད་པ་བྱིན་གྱིས་བརླབ། དག་ཅིང་དྲི་མེད་ཡིད་འོང་བའི། །སྔགས་ཀྱི་བསང་གཏོར་མཆོག་འདི་དག །མཆོག་ཏུ་དད་པས་ཁྱེད་ལ་འབུལ། །ཅི་བདེ་བར་ནི་བཞེས་སུ་གསོལ། །པད་ཀོར་སྔོན་ཏུ་འགྲོ་བས། གཡས་པའི་མཐེབ་མཛུབ་ཀྱིས་བསང་གཏོར་འབུལ་ཞིང་། ཨོཾ་ཤྲཱི་ཧེ་རུ་ཀ་ས་པ་རི་ཝཱ་ར་སརྦ་སཾ་ཤོ་དྷ་ནི་ཨཱཿཧཱུྃ་ཕཊ་སྭཱ་ཧཱ། བསང་གཏོར་གྱི་གནས་སུ། མཆོད་ཡོན་ཞེས་བཅུག་ལ། རྡོ་རྗེའི་ཐལ་མོ་གཉིས་ཀྱིས་དུང་ཆོས་བཟུང་ལ་མཆོད་ཡོན་བཟེད་ཞལ་དུ་དབུལ་ཞིང་། ཨོཾ་ཤྲཱི་ཧེ་རུ་ཀ་ས་པ་རི་ཝཱ་ར། ཛཿཧཱུྃ་བྃ་ཧོཿཁཾ་རཾ་ཨཱཿཧཱུྃ་ཕཊ་སྭཱ་ཧཱ། དེ་བཞིན་ཏུ་མཆོད་ཡོན་གྱི་གནས་སུ། ཞབས་བསིལ་དང་། ཛཿཧཱུྃ་སོགས་ཀྱི་གནས་སུ། ནཱི་རཱི་ཏི་ཧཱུྃ་ཁཾ་ཞེས་བཅུག་ལ། གཡས་པའི་མཐེབ་མཛུབ་སྦྱར་བའི་ཁུ་ཚུར་གྱིས་མེ་ཏོག་བླངས་ལ་ལན་གསུམ་བསྐོར་ནས། མཐེའུ་ཆུང་ནས་མཛུབ་མོའི་བར་རིམ་གྱིས་བཀྲོལ་ཏེ་བཟེད་ཞལ་དུ་སྤྲེང་ངོ་། །དེ་ནས་ལག་པ་གཡོན་པས་དྲིལ་བུ་འཁྲོལ་ཞིང་། གཡས་པས་མཆོད་རྫས་སོ་སོར་བླངས་ནས་བསྟབ་པའི་ཚུལ་གྱིས་འབུལ་བའམ། སོ་སོའི་ཕྱག་རྒྱ་དང་བཅས་པས། མེ་ཏོག་འདི་ནི་བཟང་ཞིང་དགེ། །དག་པའི་སྐྱེ་གནས་ལས་དག་པ། །བདག་གིས་དད་པས་འབུལ་ལགས་ཀྱི། །བཞེས་ནས་བདག་ལ་དགྱེས་པར་མཛོད། །ཨོཾ་ཤྲཱི་ཧེ་རུ་ཀ་ས་པ་རི་ཝཱ་ར་བཛྲ་པུཥྤེ་ཨཱཿཧཱུྃ་སྭཱ་ཧཱ། ནགས་ཚལ་ལས་བྱུང་ཕན་པ་ཡི། །གང་ཞིག་དྲི་དང་བདུག་སྤོས་མཆོག །བདག་གིས་དད་པས༴ བཞེས་ནས༴ ཨོཾ༴ དྷཱུ་པེ༴ སྲིན་པོ་འཇོམས་ཤིང་དག་བྱེད་ལ། །དགེ་ཞིང་མུན་པ་རྣམ་སེལ་བ། བདག་གིས༴ བཞེས་ནས༴ ཨོཾ༴ ཨཱ་ལོ་ཀེ༴ ལྷན་ཅིག་སྐྱེས་དང་སྦྱར་བའི་དྲི། །ཚིམ་བྱེད་དག་པའི་བདུད་རྩི་འདི། །བདག་གིས༴ བཞེས་ནས༴ ཨོཾ༴ གནྡྷེ༴ བཤོས་གཙང་བཟའ་བ་དང་བཅས་པའི། །ཁ་དོག་དྲི་དང་རོ་ལྡན་པ། །བདག་གིས༴ བཞེས་ནས༴ ཨོཾ༴ ནཻ་ཝི་དྱཱ༴ ཞེས་ཉེར་སྤྱོད་ལྔའི་མཆོད་པ་གུར་ལས་གསུངས་པ་དང་། སྣ་ཚོགས་དྲིལ་བུའི་སྒྲ་རྣམས་དང་། །ཅང་ཏེའུ་ལ་སོགས་སྒྲ་ཡི་ཚོགས། །བདག་གིས་དད་པས་འབུལ་ལགས་ཀྱི། བཞེས་ནས་བདག་ལ་དགྱེས་པར་མཛོད། ཨོཾ་ཤྲཱི་ཧེ་རུ་ཀ་ས་པ་རི་ཝཱ་ར་བཛྲ་ཤབྡ་ཨཱཿཧཱུྃ་སྭཱ་ཧཱ། གཉིས་པ་ནི། རང་གི་སྙིང་ག་ནས་སྤྲོས་པའི་འདོད་ཡོན་གྱི་ལྷ་མོ་དུ་མས་མཆོད་པར་བསམས་ལ། གཟུགས་ལ་རྣམ་གསུམ་ཤེས་བྱ་སྟེ། །ལྷ་རྣམས་ལ་ནི་དབུལ་བར་བྱ། །དེ་ཉིད་བཅོམ་ལྡན་རྒྱལ་བ་ནི། །མངའ་བདག་རྡོ་རྗེ་རྣམ་སྣང་མཛད། །གཡོན་ཁུ་ཚུར་གྱི་སྟེང་དུ་གཡས་པའི་ཐལ་མོ་མེ་ལོང་གི་ཚུལ་ལྟར་བཞག་ལ། ཨོཾ་ཤྲཱི་ཧེ་རུ་ཀ་སོགས་ཀྱི་མཐར། རཱུ་པ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ། སྒྲ་ལ་རྣམ་གསུམ༴ ལྷ་རྣམས་ལ༴ དེ་ཉིད་བཅོམ་ལྡན་རྡོ་རྗེ་ཅན། །རྡོ་རྗེ་སེམས་དཔའ་གྲགས་ཆེན་པོ། །རཱུ་པའི་གནས་སུ་ཤབྡ་ཞེས་བཅུག་ལ་རོལ་མོ་བྱ། དྲི་ལ་རྣམ་གསུམ༴ ལྷ་རྣམས་ལ༴ དེ་ཉིད་བཅོམ་ལྡན་སངས་རྒྱས་ནི། །རིན་ཆེན་ཕུང་པོར་རབ་ཏུ་གྲགས། །གཡོན་ཁུ་ཚུར་ལས་མཛུབ་མོ་བརྐྱངས་པ་ཁ་སྟེང་དུ་ཕྱོགས་པ་ལ་གཡས་པའི་ཐལ་མོས་དྲི་བླངས་ནས་བྱུགས་པའི་ཚུལ་གྱིས། གནྡྷེ༴ རོ་ལ་རྣམ་གསུམ༴ ལྷ་རྣམས་ལ༴ དེ་ཉིད་བཅོམ་ལྡན་འདོད་ཆགས་ཆེ། །རྡོ་རྗེ་ཆོས་ཀྱིས་བཞེས་སུ་གསོལ། །ཐལ་མོ་གཉིས་བཀན་ནས་ཞལ་ཟས་འབུལ་བའི་ཚུལ་གྱིས། ར་ས་རེག་ལ་རྣམ་གསུམ༴ ལྷ་རྣམས་ལ༴ དེ་ཉིད་བཅོམ་ལྡན་སྣ་ཚོགས་པ། །དོན་ཡོད་འབྲས་བུ་སྟེར་བ་པོ། །གོས་ཟུང་འབུལ་ཞིང་། སྤརྴེ༴ ཞེས་དང་། སྲབ་འཇམ་ཡང་བ་ལྷ་ཡི་གོས། །སོགས་དང་། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང་། །སོགས་ཀྱི་མཐར། ཨོཾ་བཛྲ་བ་སྟྲ་ཨཱཿཧཱུྃ་སྭཱ་ཧཱ། ཞེས་པས་གོས་ཟུང་དབུལ་ལོ། །གསུམ་པ་ནི། རིན་ཆེན་སྣ་བདུན་རི་མོར་བྲིས་པ་སོགས་འབུལ་བའམ་སོ་སོའི་ཕྱག་རྒྱ་སྤྱི་མཐུན་བྱས་ལ། གསེར་ལས་ལེགས་བྱས་ལྟེ་བ་ཤིན་ཏུ་ཟླུམ། །རྩིབས་སྟོང་ལྡན་ཞིང་མུ་ཁྱུད་རབ་མཉམ་བཟང་དང་པོའི་ས་ལས་རྣམ་པར་རྒྱལ་གྱུར་གང་། །འཁོར་ལོ་རིན་ཆེན་ནམ་མཁའ་བཀང་སྟེ་འབུལ། །ཨོཾ་ཙཀྲ་རཏྣ་པཱུ་ཛི་ཏེ་ཨཱཿཧཱུྃ། བདག་དང་མཐའ་ཡས་པའི་སེམས་ཅན་ཐམས་ཅད་དྲན་པ་